Nõukogu määrus (EÜ) nr 1688/98,

20. juuli 1998,

millega muudetakse komisjoni määrust (EÜ) nr 1749/96 tarbijahindade harmoneeritud indeksi geograafilise ja rahvastikulise ulatuse osas

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 23. oktoobri 1995. aasta määrust (EÜ) nr 2494/95 tarbijahindade harmoneeritud indeksite kohta, [1] eriti selle artiklit 4 ja artikli 5 lõiget 3,

võttes arvesse komisjoni ettepanekut,

võttes arvesse Euroopa Keskpanga arvamust [2]

ning arvestades, et:

määruse (EÜ) nr 2494/95 artikli 5 lõike 1 punkti b kohaselt peab iga liikmesriik koostama tarbijahindade harmoneeritud indeksi (THHI) 1997. aasta jaanuari indeksist alates; THHIde koostamise nõue ei sea kuidagi kahtluse alla liikmesriikide õigust avaldada oma riiklikke harmoneerimata inflatsiooniindekseid, mida nad võivad soovida kasutada riigi poliitika huvides;

komisjoni 9. septembri 1996. aasta määrus (EÜ) nr 1749/96 tarbijahindade harmoneeritud indekseid käsitleva nõukogu määruse (EÜ) nr 2494/95 esialgsete rakendusmeetmete kohta [3] sätestas THHIde põhikatvuse, mis oli piiratud kaupade ja teenustega, mida hõlmasid kõik või enamik riiklikke tarbijahinnaindekseid (THId);

nõukogu 20. juuli 1998. aasta määrus (EÜ) nr 1687/98, millega muudetakse komisjoni määrust nr 1749/96 tarbijahinnaindeksis sisalduvate kaupade ja teenuste kaetuse osas, [4] määratles THHI katvuse kaupade ja teenustena, mis on hõlmatud leibkondade rahaliste lõpptarbimiskulutustega;

määruse (EÜ) nr 2494/95 artikkel 3 nõuab, et THHI aluseks peavad olema liikmesriikide majandusterritooriumil tarbijate vajaduste otseseks rahuldamiseks müüdavad kaubad ja teenused; THHI kaalud nõuavad nende geograafilise ja rahvastikulise ulatuse ühtlustatud määratlust;

rahaliidu tarbijahinnaindeksi (RLTHI) ja Euroopa Liidu tarbijahinnaindeksi (ELICP) koostamine nõuab THHIde ühtlustatud geograafilist käsitust;

statistikaprogrammi komitee (SPK) ei ole oma esimehe määratud tähtaja jooksul arvamust esitanud; sel juhul peab komisjon määruse (EÜ) nr 2494/95 artikli 14 lõikes 2 ettenähtud korras esitama nõukogule viivitamata ettepaneku võetavate meetmete kohta,

ON VASTU VÕTNUD KÄESOLEVA MÄÄRUSE:

Artikkel 1

Määrust (EMÜ) nr 1749/96 muudetakse järgmiselt.

1. Artikli 2 teise lõigu punkt a asendatakse järgmisega:

"a) 2) leibkondade rahalised lõpptarbimiskulutused määratletakse kui see osa lõpptarbimiskulutustest, mis tekib:

- leibkondadel olenemata kodakondsusest või elukoha staatusest, ja

- rahalistes tehingutes, ja

- liikmesriigi majandusterritooriumil, ja

- kaupade ning teenuste puhul, mida kasutatakse isiklike vajaduste või soovide otseseks rahuldamiseks, ja

- ühel või mõlemal võrreldaval ajavahemikul.

Leibkondade rahalised lõpptarbimiskulutused täpsustatakse I b lisas ja need järgivad Euroopa rahvamajanduse ja regionaalse arvepidamise süsteemi (ESA) 1995, mis sisaldub määruses (EÜ) nr 2223/96 [5]."

2. Artiklile 3 lisatakse järgmine lõige:

"3. THHId, mille koostamisel kasutatakse osaindeksi kaalumist, mis näitavad ühe leibkondade alamvalimi, mitte kõigi leibkondade rahalisi lõpptarbimiskulutusi, loetakse võrreldavateks, kui see vahe on tegelikult alla ühe tuhandiku kõigist THHIga hõlmatud kulutustest. Kõik käesolevas lõikes määratletud võrreldavuse tagamiseks vajalikud muudatused rakendatakse hiljemalt detsembris 1999."

3. I b lisas asendatakse lõiked 1 ja 2 järgmisega:

"1. See leibkondade sektor koosneb leibkondadest, mis hõlmavad kõiki isikuid või isikute rühmi (nagu neid määratleb ESA punkt 2.76.a ja 2.76.b) sõltumata eeskätt piirkonnast, kus nad elavad, nende kohast sissetuleku jaotuses ja nende kodakondsusest või elukoha staatusest. See hõlmab isikuid, kes elavad institutsioonleibkondades (nagu määratleb ESA punkt 2.76.b). See ei hõlma ettevõtteid.

2. Majandusterritooriumiks loetakse ESA punktis 2.05 määratletud majandusterritooriumi, kaasa arvatud riigi piires asuvad eksterritoriaalsed enklaavid ja välja arvatud mujal maailmas asuvad territoriaalsed enklaavid."

Artikkel 2

Võttes arvesse otsusega 89/382/EMÜ, Euratom [6] loodud komitee seisukohti, koostab komisjon kahe aasta jooksul pärast käesoleva määruse jõustumist aruande ja esitab selle nõukogule. Aruanne hindab käesoleva määruse sätete toimimist. Komisjon võib selle aruande alusel teha nõukogule vajaduse korral asjakohaseid ettepanekuid käesoleva määruse muutmiseks.

Artikkel 3

Käesolev määrus jõustub kahekümnendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 20. juuli 1998

Nõukogu nimel

eesistuja

W. Molterer

[1] EÜT L 257, 27.10.1995, lk 1.

[2] Arvamus on esitatud 14. juulil 1998 (Euroopa Ühenduste Teatajas seni avaldamata).

[3] EÜT L 229, 10.9.1996, lk 3.

[4] EÜT L 214, 31.7.1998, lk 12.

[5] EÜT L 310, 13.11.1996, lk 1.

[6] EÜT L 181, 28.6.1989, lk 47.

--------------------------------------------------